

JÁSZFÉNYSZARU VÁROSI BÖLCSŐDE

SZAKMAI PROGRAM



2019.

Tartalom

[Intézmény adatai 0](#_Toc5880168)

[Az ellátandó célcsoport és az ellátandó terület jellemzői 1](#_Toc5880169)

[Jászfényszaru 1](#_Toc5880170)

[Demográfiai adatok 1](#_Toc5880171)

[Ellátandó terület 2](#_Toc5880172)

[Az ellátás célja, feladata alapelvei 3](#_Toc5880173)

[Minőségpolitikánk 3](#_Toc5880174)

[Bölcsődénk filozófiája 3](#_Toc5880175)

[A szolgáltatás igénybevételének módja 4](#_Toc5880176)

[A gyermekek felvétele 4](#_Toc5880177)

[Az ellátás megszűnése 5](#_Toc5880178)

[A bölcsődénk nyitvatartási rendje 5](#_Toc5880179)

[Bölcsődénk bemutatása 5](#_Toc5880180)

[Személyi feltételek 7](#_Toc5880181)

[Tárgyi feltételek 7](#_Toc5880182)

[Szakmai törekvéseink 9](#_Toc5880183)

[A bölcsődei ellátás módszerei, alapelvei 11](#_Toc5880184)

[A bölcsődei nevelés-gondozás feladatai 13](#_Toc5880185)

[A bölcsődei nevelés főbb helyzetei 14](#_Toc5880186)

[Bölcsődénk életének bemutatása, megszervezésének elvei 17](#_Toc5880187)

[Sajátos nevelési igényű gyermekek ellátása 19](#_Toc5880188)

[Az intézmény adminisztrációs tevékenységei 19](#_Toc5880189)

[Családok támogatásának módszerei és lehetőségei 21](#_Toc5880190)

[Korosztály specifikus kapcsolattartás megvalósulása a bölcsődénkben 21](#_Toc5880191)

[Egyéni kapcsolattartási formák 22](#_Toc5880192)

[Csoportos kapcsolattartási formák 23](#_Toc5880193)

[A szülők tájékoztatásának formái bölcsődénkben 24](#_Toc5880194)

[Bölcsődénk szakmai kapcsolatrendszere 24](#_Toc5880195)

[Intézményen belüli kapcsolatok 25](#_Toc5880196)

[Intézményen kívüli kapcsolatok 25](#_Toc5880197)

[Alapellátáson túli, a családi nevelést támogató szolgáltatások 25](#_Toc5880198)

[Folyamatos szakmai felkészültség biztosítása 26](#_Toc5880199)

[Az irányadó jogszabályok 27](#_Toc5880200)

[Jogok és kötelességek 28](#_Toc5880201)

[A szülő, törvényes képviselő joga, hogy: 28](#_Toc5880202)

[A szülő, törvényes képviselő kötelessége, hogy: 29](#_Toc5880203)

[A gyermek joga, hogy: 29](#_Toc5880204)

[A bölcsődében dolgozók jogainak védelmével kapcsolatos szabályok 30](#_Toc5880205)

[Érdekképviseleti Fórum működtetése 30](#_Toc5880206)

[Jászfényszaru, 2019. április 10. 31](#_Toc5880207)

[Mellékletek: 31](#_Toc5880208)

[Mellékletek 32](#_Toc5880209)

[Megállapodás 35](#_Toc5880210)

# Intézmény adatai

Fenntartó neve: **Jászfényszaru Város Önkormányzata**

Fenntartó Címe: 5126, Jászfényszaru, Szabadság tér 1.

Telefon: +36/57/520-101

Fax: +36/57/520-103

E-mail: jaszfenyszaru1@vnet.hu

Web: [www.jaszfenyszaru.hu](http://www.jaszfenyszaru.hu)

Az intézmény neve: **Jászfényszaru Város Gondozási Központja**

Az intézmény székhelye: 5126, Jászfényszaru, Bajcsy Zsilinszky út 7.

 Telefon: +36/57/422-148

A többcélú, közös igazgatóságú intézmény önálló szervezeti és szakmai egységének adatai:

**Jászfényszaru Városi Bölcsőde**

Telephely címe: 5126 Jászfényszaru Kossuth Lajos út 2.

Tel: +36/ 57/950-935

E-mail: bolcsode@jaszfenyszaru.hu

Web: jaszfenyszaru.hu/intezmenyeink/bolcsode/

Ellátási terület: Jászfényszaru,

Férőhelyek száma: 36 fő

Nyitvatartási idő: 7:00 – 17:30 óra

A Szakmai Programért felelős neve: Mester Ágota Bölcsődevezető

A Szakmai Program érvényessége: 2019. április 12.- visszavonásig

# Az ellátandó célcsoport és az ellátandó terület jellemzői

## Jászfényszaru

Jászfényszaru Jász-Nagykun-Szolnok megyében, a Jászság északnyugati szélén található, a Jászság kapuja. Pest és Heves megyével határosan, a Zagyva és a Galga torkolata fölött, a folyók bal partján terül el. Jászfényszaru közel hatezer fős lélekszámú kisváros. A város területén ipari park létesült, ahol több nagy cég telepedett le. A város lakosainak jelentős többsége és a környék településein élő családok tagjainak nagy része, az ipari park, világhírű multinacionális cégeinek egyikében dolgozik, ezért bölcsődénk nyitvatartási rendjét a munkaadókkal egyeztetve igyekeztünk kialakítani, ezzel is elősegítve a gyermeket vállaló szülők, munkába való visszatérésének lehetőségét.

Jászfényszarun a gyermekek oktatását, nevelését 1 óvoda, 1 általános iskola (2 épületben, alsó és felső tagozat) végzi.

Ez idáig a városban élő 0-3 éves korú gyermekek napközbeni ellátása nem volt alapellátás keretében biztosított. Az önkormányzat 2017-ben „Három csoportos bölcsőde építése Jászfényszarun” című és TOP-1.4.1-15-JN1-2016-00028 azonosító számú pályázata során, bölcsőde építésére kapott lehetőséget.

## Demográfiai adatok

A gazdaságilag dinamikusan fejlődő kisváros az itt élő fiatal nemzedék megtartásán túl, feladatának érzi az itt dolgozó vagy a jövőben itt munkát vállalók számára megfelelő lakhatási feltételek biztosítását, amelynek hangsúlyos része a település bölcsődei szolgáltatásának megteremtése. Ezzel is elősegítve a gyermekvállalási kedvet, amely a demográfiai helyzetet pozitív irányban befolyásolja. Az elmúlt év felmérései alapján, a születések száma városunkban emelkedő tendenciát mutat és a lakosság körében végzett igényfelmérés is a bölcsőde szükségességét igazolta. A megkérdezettek 85%-a szerint, a szolgáltatás szükséges, az a munkát vállaló kisgyermekes családok és a munkáltatók érdekeit egyaránt szolgálja.

Az alábbi táblázatból az is kiderül, hogy településünkön a szociális háttérből fakadó igények is kapcsolódnak a munkaerőpiachoz, hiszen a hátrányos helyzetben nevelkedő gyermekek a bölcsődében kaphatják meg azt a támogatást, amely az óvodán keresztül, az eredményes tanulási szakaszt nyitják meg számukra, mely végén piacképes végzettséggel léphetnek be a munka világába.

|  |  |  |  |  |  |
| --- | --- | --- | --- | --- | --- |
| Év (12.31.-i állapot szerint) | RGYVKRendszeres gyermekvédelmi kedvezményben részesülő, 3 éves kor alatti gyermekek száma (fő) | HHHátrányos Helyzetű, 3 éves kor alatti gyermekek száma (fő) | HHHHalmozottan Hátrányos Helyzetű, 3 éves kor alatti gyermekek száma (fő) | Születések száma (fő) | 3 éves kor alatti gyermekek száma (fő) |
| 2013 | 32 | 17 | 13 | 61 | 186 |
| 2014 | 44 | 15 | 7 | 56 | 200 |
| 2015 | 37 | 6 | 6 | 64 | 219 |
| 2016 | 27 | 15 | 3 | 62 | 220 |
| 2017 | 20 | 11 | 1 | 64 | 229 |
| 2018 | 28 | 19 | 2 | 62 | 242 |

Az adatok összehasonlításakor figyelembe kell venni azt, hogy a vonatkozó jogszabályok 2013 szeptemberétől megváltoztak. A változást követő évek HH és HHH létszámadatok jelentős visszaesését az okozta, hogy a 2014-től kezdődően a nyilvántartás tényéhez már nem kapcsolódtak a korábbi időszakban járó kedvezmények, ezért a vonatkozó kérelmek száma is lényegesen csökkent. A RGYVK adatokból látható, hogy a bölcsődés korban lévő, támogatásra szoruló gyermekek száma jelentős. Ezeket a gyermekeket a fejlődésük alapjait biztosító bölcsőde nyújtotta ellátó és gondoskodó környezet megteremtésével tudjuk leginkább segíteni.

## Ellátandó terület

Elsősorban Jászfényszaru város közigazgatási területén lakó, vagy tartózkodási hellyel rendelkező családok gyermekeinek nyújt napközbeni ellátást a bölcsődénk. Mivel jelentős számú a helyi cégeknél történő munkavállalás, ezért a Jászfényszarun munkát vállaló szülők gyermekeit is fogadjuk. Férőhely függvényében a környező településeken élő családok gyermekei is felvehetők.

A bölcsőde a három év alatti gyermekek napközbeni gondozását, nevelését biztosító intézmény. A gyermek 20 hetes korától és annak az évnek az augusztus 31-ig, amelyben a harmadik életévét betölti vehető fel. Amennyiben a gyermek szeptember 01 és december 31 között tölti be a harmadik életévét, a gyermek felvehető, ha a szülő, törvényes képviselő vállalja, hogy a gyermek ellátását a nevelési év végéig a bölcsőde biztosítja.

Ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, akkor a bölcsődében nevelhető a negyedik életévének betöltését követő augusztus 31.-ig, ha a szülő, törvényes képviselő vállalja, hogy a gyermek ellátását a nevelési év végéig a bölcsőde biztosítja. A lejelentett gyermek szülője, törvényes képviselője mentesül a gyermek óvodai beíratásának kötelezettsége alól.

# Az ellátás célja, feladata alapelvei

## Minőségpolitikánk

A bölcsőde olyan szolgáltató intézmény, amely az alapellátás keretében, alaptevékenységként, a bölcsőde nyitvatartási napjain, napközbeni ellátást nyújt a gyermekek számára.

Célja, hogy biztosítsa a családban nevelkedő három éven aluli egészséges gyermekek életkorának, fejlettségének megfelelő, gondozását, nevelését. A gyermek egyéni sajátosságainak figyelembe vételével támogatja a spontán érés folyamatait és kielégíti az ellátásban részesülő kisgyermek testi-, értelmi-, pszichés- és mentális szükségleteit.

További célunk, a koragyermekkori intervencióba bekapcsolódva, a legmegfelelőbb módon tájékoztatni a szülőket a lehetőségeikről, gyermekük fejlődésének elősegítésében. Ehhez kapcsolódva, minden kisgyermekre és családjára kiterjedő prevenciós tevékenységet folytassunk.

A bölcsődei nevelésben elsődleges feladat a minőségi kisgyermekellátás, amely figyelembe veszi a szakma általános és speciális szabályait. Képes felismerni a kor kihívásait, az új igényeket, de mindig szem előtt tartva a magas szintű gondozó-nevelő munkát.

## Bölcsődénk filozófiája

„Az a feladatunk, hogy a gyermek környezetében olyan hatást fejtsünk ki, hogy egészen a gondolatokba és érzületekbe menően a jót, az igazat, a szépet és a bölcset utánozó lénnyé lehessen.”

 Rudolf Steiner

## A szolgáltatás igénybevételének módja

### A gyermekek felvétele

A bölcsődébe felvehető minden olyan kisgyermek, akinek szülei, törvényes képviselői munkavállalás, vagy más ok miatt gyermekük számára, nem tudják biztosítani a napközbeni gondozást, nevelést. A Gyermekvédelmi törvény is kiemeli az olyan kisgyermek felvételének szükségességét, akiknek szociális vagy egyéb ok miatt, egészséges fejlődésük érdekében szükséges a bölcsődei gondozás-nevelés.

 A bölcsődei ellátás önkéntes alapon történő ellátási forma, mely a szülő, törvényes képviselő kérelmére - Bölcsődei Jelentkezési lap kitöltésével- történik. A gyermek bölcsődei felvételét kezdeményezhetik a gyermekvédelemben dolgozó szakemberek (védőnő, gyermekvédelmi szolgálat, családgondozó, gyámhatóság, családsegítő szolgálat, a gyermek háziorvosa) a szülő, törvényes képviselő hozzájárulásával. A gyermek szülője, vagy más törvényes képviselője csak törvényben meghatározott esetekben kötelezhető a bölcsődei ellátás igénybevételére.

A bölcsődei jelentkezés egész évben folyamatos, azonban a nevelési év kezdetére történő beiratkozás minden évben májusban zajlik. A bölcsődei felvételről az intézményvezető dönt a bölcsődevezető javaslatára. A bölcsődei jelentkezés során, ha a bölcsődébe jelentkező gyermekek száma meghaladja a felvehetők számát, az intézményvezető elutasíthatja a felvételi kérelmet. Amennyiben a szülő, törvényes képviselő a döntéssel nem ért egyet, úgy a döntés kézhezvételétől számított 8 napon belül, az intézmény vezetőjéhez benyújtott, de a Jászfényszaru Város Jegyzőjének címzett fellebbezéssel élhet. A jegyző a fellebbezésről határozatban dönt.

A gyermek bölcsődei felvételekor az ellátásban részesülő gyermek szülője (törvényes képviselője) valamint a Jászfényszaru Városi Bölcsőde, mint a napközbeni ellátását biztosító intézmény, írásos megállapodást köt. A bölcsődei ellátásért a Képviselő Testület döntése értelmében étkezési és személyi (gondozási) díjat kell fizetni, melynek összegét, az adott nevelési évre vonatkozóan a fenntartó határozza meg.

### Az ellátás megszűnése

* Szülő, törvényes képviselő kérelmére.
* Határozott idejű ellátásban meghatározott dátum lejártakor.
* Ha a szülő, törvényes képviselő a házirendet ismételten, súlyosan megsérti.
* A bölcsődei nevelési év végén (augusztus 31.), ha a gyermek addig a 3. életévét betöltötte, de legkésőbb a 4. életév betöltését követő augusztus 31.-én.
* Ha orvosi szakvélemény alapján a gyermek egészségi állapota miatt bölcsődében nem gondozható.

## A bölcsődénk nyitvatartási rendje

A fenntartó – a helyi önkormányzat – határozza meg a napi nyitvatartási időt. Ennek értelmében bölcsődénk reggel 7 órától, délután 17 óra 30 percig tart nyitva.

Jászfényszaru Város Polgármestere dönt az intézmények nyári-, ill. téli zárva tartásáról. A bölcsődénk nyáron a felújítási és nagytakarítási munkálatok alatt, maximum 3 hétre bezár, melynek időpontjáról a szülők minden év február 15-ig tájékoztatást kapnak. Intézményünk ünnepnapokon és munkaszüneti napokon és az ehhez kapcsolódó munkanap áthelyezések figyelembevételével, zárva tart. Télen, karácsony és újév közötti napokra zár be bölcsődénk. A szülőket az adott nevelési évben, február 15-ig tájékoztatjuk a nevelés-gondozás nélküli munkanapokról. Nevelés-gondozás nélküli munkanapokon csak ügyelet működik. A bölcsődei nevelési év adott év szeptember 1-től a következő év augusztus 31-ig tart.

# Bölcsődénk bemutatása

A 2019 év elején elkészült bölcsőde, azon a városközponti helyen helyezkedik el, ahol Jászfényszaru a 6-10 éves gyermekek számára működtet alsó tagozatos általános iskolát és a 3-6 éves gyermekeknek otthont adó óvoda is tartozik. Ebben a centrumban a bölcsődei, az óvodai és az általános iskolai feladatokat együtt működtetve, de egymástól elkülönült intézményi keretek közt valósítja meg a fenntartó önkormányzat.

Az új három csoportos bölcsőde Jászfényszarun, a Kossuth Lajos út 2. szám alatt, a régi óvoda helyén található. Az új épület elrendezését tekintve, két funkcionálisan elkülönülő épületszárnyból áll. Az utcával párhuzamosan találhatóak az üzemeltetéshez kapcsolódó helyiségek, míg a merőleges épületszárnyban a három csoportszoba és kiszolgáló helyiségei kaptak helyet. Megérkezve az épületbe egy előtérbe lépünk, innen nyílnak a szülői-, akadálymentes- és esetleges vendég gyermekek mosdói. Az épület utcával párhuzamos szárnyában találjuk az bölcsődevezetői irodát, a kisgyermeknevelői szobát valamint a hozzájuk kapcsolódó teakonyhát, öltözőket, mosdókat és irattárat. Ennek a szárnynak a folytatásában, találhatóak az épület fenntartásáért felelős helyiségek, a főzőkonyha, a mosoda, élelmezésvezetői iroda, valamint a külső bejáratú gépészeti helyiség. Az épület másik épületszárnyába kerültek a gyermekek gondozására fenntartott helyiségek, ahol három játszószoba került kialakításra. Mindegyik játszószobához kapcsolódik egy-egy gyermekmosdó és játéktároló. A játszószobák mindegyikéhez kapcsolódik részben fedett és mobil árnyékolóval ellátott terasz, melyekkel közvetlen kapcsolatban áll a játszóudvar. Az udvarhoz kapcsolódóan az épülettel egységben került kialakításra egy kerti játéktároló, valamint egy kerti gyermekmosdó.

A bölcsőde tervezésekor, arra is természetesen gondot fordított a tervező, hogy az előírt számú parkolóhelyeket kialakítsa, nem terhelve tovább a meg lévő intézmények parkolóit az új intézménnyel.

Az engedélyezett férőhelyek száma 36 fő. A kisgyermekek ellátása 3 csoportszobában történik.

Bölcsődénk önálló konyhával rendelkezik, amely a bölcsődébe járó gyermekek étkeztetését látja el. Az egyéni ételérzékeny gyermekek diétás étkeztetését, bölcsődénk a közétkeztetési szerződés megkötésével, külön -szerződés alapján- biztosítja. A gyermekek élelmezésében különös figyelmet fordítunk az egészséges táplálkozási szokások kialakítására. Lényeges a jó minőségű alapanyagokból összeállított, korszerű konyhatechnológiai eljárásokkal elkészített minőségi étrend összeállítása. Ezen fontos feladatok és a bölcsődés korosztály számára megfelelő tápanyagbevitel megtervezését, kivitelezését és a konyhai dolgozók (1 fő szakács + 1 fő konyhalány) koordinálását, a bölcsőde élelmezésvezetője végzi. Maradéktalanul betartva a 37/2014. EMMI rendeletet és a HACCP előírásokat. Feladatunknak tartjuk, hogy a kisgyermekeket megismertessük a változatos ízekkel, így kialakítható az igényük a korszerű és egészséges táplálkozásra, amivel akár megelőzhető az ételérzékenység kialakulása.

## Személyi feltételek

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV.30.) NM rendelet a létszámminimumra vonatkozóan rendelkezik arról, hogy a fenntartónak a bölcsődék számára milyen szakmai létszámot kell biztosítania. Bölcsődénk dolgozói létszámának kialakítása ennek figyelembevételével történt. A rendelettel összhangban, bölcsődéinkben dolgozó minden kisgyermeknevelő szakképzett, a dajkák átképzése folyamatban van.

Az ellátást végző szakemberek és képesítésük

|  |  |  |
| --- | --- | --- |
| Létszám (fő) | Foglalkozás | Képesítés |
| 1 | Bölcsődevezető | Csecsemő és kisgyermeknevelő BA |
| 1 | Élelmezésvezető  | Élelmezésvezető OKJ |
| 1 | Kisgyermeknevelő  | Csecsemő és kisgyermeknevelő BA |
| 5 | Kisgyermeknevelő  | Csecsemő és kisgyermekgondozó OKJ |
| 1 | Bölcsődei dajka | Csecsemő és kisgyermekgondozó OKJ |
| 2 | Bölcsődei dajka | Bölcsődei dajka tanfolyam elvégzésére kötelezett |
| 1 | Szakács | Szakács OKJ |
| 1  | Konyhalány |  |

Megbízási szerződéssel gyermekcsoportonként havi 4 órában bölcsődeorvost is alkalmazunk.

## Tárgyi feltételek

15/1998. (IV. 30.) NM rendelet részletezi, a bölcsőde működéséhez szükséges eszközöket, felszereléseket. Ennek megfelelően történtek az eszközbeszerzések és a helyiségek kialakításai. A játékeszközök kiválasztása során fontos szempont volt, hogy különböző életkorú, fejlettségű gyermekek számára is megfelelő legyen, ösztönözze a próbálkozásukat, fenntartsa érdeklődésüket és változatos tevékenységre legyen alkalmas. Törekedtünk a kiváló minőség biztosítására és a megfelelő mennyiségre is. Minden csoport rendelkezik az ajánlatos berendezéssel, játékkészlettel és textíliával. A csoportszobák tágasak, napfényesek. Bútorzatuk a gyermekek életkorának, létszámának és igényeiknek megfelelőek. A nyitott rendezett, polcok lehetővé teszik a gyermekek számára a játékok elérését. A magasabb polcokra, jó látható helyre azok a játékok kerültek, amelyeket a kisgyermekek csak a kisgyermeknevelő felügyeletével használhatnak a balesetveszély elkerülése érdekében. A csoportban található pihenősarok, ahol a picik megpihenhetnek, ha elfáradtak, de helyet kap még több úgynevezett funkciós sarok is, ahol a gyerekek funkcionális, utánzó vagy szerep játékokat játszanak (pl. fodrászos, boltos, konyhás stb.). Minden csoportszobához saját játékraktár tartozik, itt kapnak helyet a gyermekek mobil ágyai, ágyneműi és egyéb játékeszközök.

A csoportszobából közvetlen kapcsolat van a teraszhoz onnan, pedig az udvarra juthatunk ki. A bölcsődei ellátásunk fontos helyszíne a játszóudvar, a gyermekek mozgásigényének kielégítése, a szabad levegőn való tartózkodás biztosítása, a természettel való mindennapos érintkezés fontos a gyermekek fejlődése szempontjából, ezért az udvar kialakítására, berendezésére különös gondot fordítunk. Az udvaron burkolt és füvesített felületek, homokozók, párakapuk találhatók, ezen felül beépített nagymozgást fejlesztő játékok kerültek elhelyezésre, helyet kap még egy úgynevezett játszósziget, ahol gumilappal borított aljzaton különböző készségfejlesztő eszközök kapnak helyet (csúszda, libikóka, alagút, pad stb.)

Az intézmény további helyiségei:

* Élelmezés vezető irodája.
* Konyha: a bölcsődébe járó gyermekek ellátására készíti itt az ételeket. Több kiszolgálóhelyiség (zöldség előkészítő, hús előkészítő, mosogatók, szárazáru raktár, fogyóeszköz raktár) biztosítja a konyha mindennapos működését.
* Konyhai dolgozók mosdója, öltözője.
* Mosoda, vasaló és szárító helyiség: a gyermekek ruháinak törölközőinek, ágyneműinek és egyéb használatos dolgok tisztántartására.
* Teakonyha: a dolgozók étkezésének ad helyet.
* Kisgyermeknevelői szoba: a kisgyereknevelők és dajkák pihenő idejének biztosítására.
* Személyzeti öltöző: saját szekrénnyel, zuhanyzóval és toalettel.
* Irattár.
* Bölcsődevezető irodája.
* Látogatói mosdók, akadálymentes mosdó.
* Csoportszobák (öltözővel és mosdóval).
* Közös játékraktár.
* Takarító szertár.
* Kinti játéktároló.
* Kinti gyermek mosdó.

A bölcsőde kiszolgáló helységei is a tevékenységüknek megfelelően kialakítottak, berendezésük az előírásoknak megfelelő.

# Szakmai törekvéseink

Úgy gondoljuk, hogy a gyermeknevelés a világ legnehezebb és legfelelősségteljesebb hivatása, de a legszebb is.

A bölcsődés korú gyermekek kíváncsiak, nyitottak és könnyen befogadják az újdonságokat. Az érdeklődésük és fejlettségi szintjük különböző, de az egyéni bánásmód elve, amit a bölcsődénk is hivatott képviselni, lehetőséget teremt arra, hogy a gyermekek saját érdeklődésüknek, érési szintjüknek megfelelő tevékenységet választhassanak, testi-, lelki-, érzelmi-, értelmi fejlődésük elősegítése érdekében.

A bölcsődei nevelésben az a célunk, hogy a bölcsődés kor végére az alábbiak jellemezzék a gyermekeket:

* Több területen önálló (egyedül étkezik, öltözködik, tisztálkodik, legfeljebb kisebb segítséget igényel).
* Szoros felnőtt-gyermek kapcsolat jellemzi.
* Szívesen játszik társaival.
* Jól tájékozódik környezetében, ismeri a napi eseményeket, a szokásokat, szabályokat és az ehhez való alkalmazkodás nem jelent számára nehézséget.
* Környezete iránt nyitott, szívesen vesz részt új tevékenységekben.
* Szókincse gazdag, elsősorban verbálisan tartja a kapcsolatot a felnőttekkel és a társaival.
* Napközben megbízhatóan szobatiszta.

Bölcsődénkben adott nevelési évre, évszakokra lebontott nevelési tervet készítünk, amelyben minden érési területre nagy hangsúlyt helyezünk. Nagyon fontos, hogy már a nevelési terv elkészítésénél figyelembe kell venni a csoport kor szerinti összetételét és ennek megfelelően tervezni. A kisgyermeknevelők tudatosan építik be a napirendbe a gyermekek saját környezetének megismerését. Ehhez, mindig pontosan, a kisgyermek számára is érthető módon szükséges verbálisan kifejezni az éppen használt vagy megfigyelt eszközt, cselekményt, jelenséget. A spontaneitás nagyon fontos tényező.

A gyermekek mindig fogékonyak a mozgásra, az énekkel mondókával kísért mozgás lehetősége pedig különösen nagy öröm számukra. Ezen lehetőségeket kihasználva erősíthetjük a gyermek környezetéhez való viszonyát. A kisgyermekek szinapszisainak gyarapításához, a mondókák, énekek remek segítséget nyújtanak. A szóhoz képi élmény is kapcsolódik, ha a szabadban megfigyelt jelenséget (pl: az éppen eső esőt) egy hozzá kapcsolódó mondókával illusztráljuk (pld: esik eső csendesen, lepereg az ereszen, az ereszen). A nevelési terv elkészítésénél ezeket is mindig szem előtt tartjuk, és úgy állítjuk össze az egyes területeket (irodalmi –, zenei-, matematikai nevelés, mozgás és manipuláció fejlesztés), hogy azok egymásra építhetőek és egymás közt felhasználhatóak legyenek.

A bölcsődei nevelés során előnyben részesítjük az elismerő, megerősítő, támogató módszereket (elismerés, dicséret, mintaadás). A korlátozás és tiltás csak a legszükségesebb (veszélyes és nagyon zavaró) helyzetekben fordulhatnak elő. Az elvárások megfogalmazásánál minden esetben figyelembe kell venni a gyermek egyéni sajátosságait, fejlettségét a személyi és tárgyi környezet nyújtotta lehetőségeket.

Az éves tervezet készítésénél a tradicionális ünnepek mellett kiemelt szerepe van a Jászsági népszokásoknak, hagyományoknak, a Jászfényszaru Város programjaiban való aktív részvételnek. Heti szinten ismerkednek a gyermekek a népdalokkal, népi hangszerekkel, szokásokkal. Ehhez segítségünkre szolgál a helyi hagyományőrzőkkel kialakított kapcsolat.

Átadni olyan dolgokat melyek később majd visszaköszönnek a felnőtté válás során, nagy kihívást jelent. Viselkedési és helyzetmegoldási mintákat nyújtunk a gyermekek számára, melyeket életük során felhasználhatnak, ezért a gyermekkel foglalkozó személy cselekedetei, kommunikációja mindig felkészült és tudatos kell, hogy legyen. Legnagyobb felelősségünk, hogy az itt ellátást kapó gyermekek számára, olyan eltöltött évekkel tudjunk szolgálni, mely megalapozhatja önállóságukat, és további fejlődésüket, ami szüleik megelégedésére is válik.

# A bölcsődei ellátás módszerei, alapelvei

Feladataink ellátása közben kiemelten figyelünk arra, hogy a Bölcsődei Alapprogramban meghatározott alapelveket beépítsük mindennapi munkánkba, hiszen csak így tudunk megfelelni a szakmai elvárásoknak, valamint így tudunk leghatékonyabban segítséget nyújtani a családoknak.

A feladat ellátása során a Bölcsődei Alapprogram előírja számunkra:

**A család rendszerszemléletű megközelítésének elvét**, melynek értelmében a bölcsődei nevelésben, elsődleges szempont, a család működésének megismerése, megértése. A rendszerszemlélet lényege, olyan komplex látásmód alkalmazása, amely nem csak a kisgyermeket, hanem a családot is kiinduló pontnak tekinti. Feladatunk ezen a téren, hogy szakdolgozóink tudatosan felkészüljenek arra, hogy a családok szokásait, hagyományait megismerjék és elfogadják, hiszen csak így kaphatnak teljes képet a család erősségeiről és gyengeségeiről és így érthetik meg pontosan a gyermek viselkedést.

**A koragyermekkori intervenciós szemlélet befogadása** bölcsődénkben kiemelt helyen áll és beletartozik minden olyan tevékenység, amely a gyermekek és a családjaik speciális támogatását segíti és az ő igényükre személyre szólóan reagál. Bölcsődénkben elsődleges feladatunk az esetlegesen felmerülő fejlődésbeli lemaradások, megtorpanások felismerése és jelzése, majd a való összefogás és együttműködés. Tisztában vagyunk azzal, hogy a korai felismerés, majd az azt követő tudatos és rendszeres fejlesztés elősegíti a gyermekek személyes fejlődését, a család kompetenciájának megerősödését.

**A családi nevelés elsődleges tisztelete** azért is fontos nekünk, hiszen a szülőknél, a családnál jobban nem ismerheti senki a gyermeket és az ő hagyományaikat, szokásaikat nekünk tiszteletben kell tartani. Figyelembe kell vennünk és a lehetőségekhez képest el kell fogadnunk, különböző kultúrák nevelési elveit. Természetesen, ahol szükség van arra, hogy kompenzáljuk a családi nevelési hiányosságokat, azt meg kell tennünk, és ha lehetőségünk nyílik arra, akkor segítséget is kell nyújtanunk a családoknak nevelési problémák megoldásához. Ehhez szükséges, hogy szakdolgozóink képesek legyenek jó nevelési mintákat nyújtani a családoknak.

**A kisgyermeki személyiség tisztelete** elengedhetetlen mindenkinek, aki kisgyermekkel foglalkozik, hiszen tudjuk, mindenki önálló egyéniség, mindenkinek egyéni szükséglete van és mindenkit megillett az egyéni bánásmód, és a személyiségének tiszteletben tartása, ezért figyelmet kell fordítani az etnikai, kulturális, vallási, nyelvi, nemi, valamint fizikai és mentális képességbeli különbözőségek iránti tolerancia kialakítására. Munkatartásaink és a hozzánk járó családok felé is igyekszünk folyamatosan közvetíteni az elfogadó és támogató szemléletünket.

**A kisgyermeknevelő személyiségének meghatározó szerepe** van, hiszen ő jól ismeri a bölcsődés korú gyermekek életkori sajátosságait, és ő az, aki személyiségén keresztül hatni tud a kisgyermekekre és családjaikra. A kisgyermeknevelőnek ismernie kell a kompetenciahatárokat, kellő önismerettel, magas szintű társas készséggel kell rendelkeznie, hogy hivatását megfelelően el tudja látni. A kisgyermeknevelőink rendszeresen vesznek részt továbbképzéseken, melyek hozzájárulnak, szakmai tudásuk fejlődéséhez valamint támogatjuk őket abban is, ha szeretnének felsőfokú intézmény keretein belül tanulni.

**A biztonság és a stabilitás megteremtése**. Tisztában vagyunk azzal, hogy a gyermekek számára milyen fontos az, hogy biztonságban érezzék magukat. A családból kikerülve és egy új környezetbe való beilleszkedésnél ez a biztonságérzés sérül, ezért fontos számunkra, hogy ezt a folyamatot megkönnyítsük, lerövidítsük. Amivel mi segíteni tudjuk ennek a folyamatnak a megkönnyítését, az a szülővel történő fokozatos beszoktatás menetének alkalmazása, a „saját” kisgyermeknevelő rendszer, a felmenőrendszer, a csoport és a hely állandóságának a biztosítása. A napirend folyamatosságából, az egyes mozzanatok egymásra épüléséből fakadó ismétlődések, tájékozódási lehetőséget, stabilitást, kiszámíthatóságot eredményeznek a napi események sorában, így növelve a gyermek biztonságérzetét. A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is. A kisgyermek új helyzetekhez való hozzászoktatása segíti az alkalmazkodást, a változások elfogadását, az új dolgok megismerését, a szokások kialakulását.

**Fokozatosság megvalósítása.** A fokozatosság a bölcsődei nevelés minden területén érvényesül. Már a bölcsődébe kerülés előtt arra törekszünk, hogy a gyermek lépésenként ismerkedjen meg a bölcsődével. Az új helyzetekhez való fokozatos hozzászoktatás (Pl: bölcsődekóstolgató, családlátogatás, fokozatos beszoktatás, nyílt napok) segítik a kisgyermekek alkalmazkodását, a változások elfogadását, az új dolgok, helyzetek megismerését, a szokások kialakulását.

**Egyéni bánásmód** érvényesítése, szakmai munkánk egyik fontos alapja, hiszen még az azonos korú gyermekek fejlődése és igénye között is nagy eltérések lehetnek. A mi elsődleges feladatunk és célunk, hogy kisgyermeknevelőink elfogadó, empatikus, hiteles nevelői magatartással forduljanak a gyermekek felé és vegyék figyelembe a kisgyermekek spontán érésének, egyéni fejlődésének ütemét, a pillanatnyi fizikai és pszichés állapotát, kompetenciáját, nemzetiségi/etnikai, kulturális és vallási hovatartozását. Nagyon jól kell ismernünk a gyermekek egyéni szükségleteit és ehhez kell igazítanunk napirendünket, hogy meg tudjuk valósítani a személyre szóló gondozást és segíteni tudjuk a gyermekek önállósodási törekvésüket, valamint a gyermekek érezzék, hogy a kisgyermeknevelőre mindig számíthatnak, ha szükségük van egy kis bátorításra, simogatásra, gondoskodásra.

**Gondozási helyzeteknek kiemelt jelentősége** van, hiszen ez sokszor egy bensőséges, intim helyzet, ahol a kisgyermeknevelő a gondozási folyamatok alatt, sok mindenre meg is „tanítja” a gyermeket. A bölcsődénkben a kisgyermeknevelők törekednek arra, hogy a gondozási feladatokba bevonják a gyermekeket is. Türelemmel kivárják, míg a gyermek próbálkozik önállóan az öltözéssel, evéssel. Nem sürgetve a gyermeket, lehetőséget biztosítanak számára, hogy egyedül oldja meg ezeket a feladatokat. Gondozásnál pozitív visszajelzésekkel erősítik a kisgyermek egészséges én képének kialakulását, valamint folyamatosan törekednek annak megerősítésére. A gondozási helyzetek csak akkor lesznek meghittek és személyre szólóak, ha kisgyermeknevelőinket felkészítjük a „professzionális” gondozásra és elfogadtatjuk velük, hogy a személyes kapcsolatok alakulását nagyban segítik ezek a meghitt együttlétek.

**A gyermeki kompetenciakésztetés támogatása.** A gyermekek kíváncsiak, érdeklődők, szeretnék felfedezni a világot, szeretnék megismerni, mi, hogy és miért működik és szeretnék kipróbálni, hogy nekik is sikerül-e beindítani, összerakni, megszólaltatni azt a játékot, amit társaik oly nagy élvezettel használnak. Ehhez nekünk felnőtteknek kell megteremteni és biztosítani a nyugodt, biztonságos légkört, a változatos inger gazdag tárgyi környezetet, ahol a gyermekek élményekhez, tapasztalatokhoz juthatnak és átélhessék a spontán tanulás örömét és megmaradjon bennük a vágy, hogy felfedezzék az őket körülvevő világot. Ehhez fontos, hogy ott legyünk a közelükben, és ha valamiben elakadnak, elbizonytalanodnak, akkor egyből segítséget tudjunk nyújtani nekik.

# A bölcsődei nevelés-gondozás feladatai

**A családok támogatása, annak erősségeire építve és a szülői kompetencia fejlesztése.** Mivel a bölcsőde a kisgyermekes családokkal kapcsoltba kerülő első intézményes rendszer, ezért jelentős szerepet tölt be a szülők kompetenciájának fejlesztésben. Ezt a család erősségeinek megismerésével, támogatásával és a pozitívumok kiemelésével igyekszünk megvalósítani. A családi és a bölcsődei nevelés összehangolása során kiemelt feladatunk az egyenrangú, kölcsönös bizalmon alapuló partneri kapcsolat kialakítása. A szülő ismeri legjobban gyermekét, így közvetíteni tudja szokásait, igényeit, szükségleteit, nagymértékben segítve ezzel a kisgyermeknevelőt a gyermek megismerésén alapuló differenciált, egyéni bánásmód kialakításában.

**Egészségvédelem, az egészséges életmód megalapozása.** Az ellátásunkba kerülő gyermek fejlődését szakembereink folyamatosan nyomon követik és dokumentálják. Az egészséges és biztonságos környezet megteremtése mellett, a rugalmas és a kisgyermekhez igazodó napirend, a játék és az alapvető kultúrhigiénés szokások kialakítása is fontos feladatunk. Ebben az életkorban a mozgás a gyermekek számára kiemelt jelentőségű, ezért a lehető legtöbb időt a szabad levegőn tartózkodunk. Különös gondot fordítunk az egészséges táplálkozásra. A konyhánkon a törvényi előírások mellett, igyekszünk megszerettetni a gyermekkel az új ízeket, ehhez modern konyhai eszközöket (figurás kinyomókat, formákat) használunk, ezzel is vonzóbbá téve a számukra új ételek bevezetését.

**Az érzelmi és társas kompetencia fejlesztése.** Bölcsődénk feladata ezzel kapcsolatban, hogy olyan dolgozói kollektívák alakuljanak ki, ahol a családok azt érezhetik, hogy az itt dolgozók olyan légkört tudnak megteremteni, ahol a gyermekek könnyebben fogadják el és élik meg a bölcsődébe kerüléssel járó nehézségeket. A kisgyermek szocializációjának elsődleges színtere a család, itt érik az első érzelmi hatások, itt tanulja meg az alapvető emberi értékeket. A későbbiekben, úgynevezett másodlagos szocializációs tényezőként lépnek be, a tágabb környezeti hatások, köztük a bölcsőde is. Itt a társas kapcsolatok megjelenésével, megtanulja a gyermek az együttélés szabályait, a helyét a bölcsődén illetve a csoporton belül, ami a későbbi életszakaszokban az identitástudat alapjait képezi.

**A megismerési folyamatok fejlődésének segítése.** A gyermek az őt körülvevő világot elsősorban játékán keresztül ismeri meg, ami alapvető, bensőből motivált tevékenysége. A kisgyermeknevelő feladata, hogy a gyermek életkorának, érdeklődésének megfelelő tevékenységek lehetőségét biztosítsa, a kialakított nevelési légkörnek köszönhetően az önálló aktivitást és kreativitást támogassa. Tudatosan figyelve arra, hogy eközben, megfelelő, a gyermek értelmi fejlettségéhez igazodó ismeretet adjon. A közös tevékenység során élményeket, viselkedési és helyzetmegoldási mintákat nyújtson, a tájékozódást, a tapasztalatok és élmények feldolgozását segítse. A gyermek tevékenységét támogató- bátorító odafigyeléssel kísérje, megerősítse, egyes helyzetekben az önkifejezés lehetőségeit teremtse meg.

# A bölcsődei nevelés főbb helyzetei

Bölcsődénkben alapvető szempont, hogy a bölcsődei élet a kisgyermek számára élményt nyújtó, részvételre motiváló, tanulási tapasztalatokat biztosító legyen. Valamennyi tevékenység, élethelyzet alakításának módszertani alapja az egyéni bánásmód érvényesítése, a gyermek pozitív önállósági törekvéseinek, önértékelésének erősítése.

**Tanulás.** A teljesítményelváráshoz kötött, erőltetett ismeretgyarapításnak a bölcsődeiellátásunkban nincs helye. A bölcsődei nevelés területén a tanulás fogalmát a lehető legtágabban értelmezzük. A tanulás tevékenyégbe ágyazottan történik, legfontosabb irányítója a gyermeki kíváncsiság, az érdeklődés. Színterei a természetes élethelyzetek (gondozás, játék, együttes tevékenységek). Formái az utánzás, spontán játékos tapasztalatszerzés, a közös interakciókból származó ismeretszerzés, szokáskialakítás. A beszéd, a kisgyermekkori tanulás nagyon fontos eleme, melynek feltétele a felnőtt-gyermek, gyermek-gyermek közti kommunikáció.

**Gondozás.** A gondozás bensőséges, intim interakciós helyzet, melynek elsődleges célja a gyermek test-, fizikai- szükségleteinek kielégítése. A gondozás minősége jelentős mértékben befolyásolja a szokások kialakulását, az önállósodás folyamatát. Ezért ebben a nevelési helyzetben is törekszünk a személyes és szociális kompetenciák kialakítására, azzal, hogy a kisgyermeknevelő megerősítéssel, dicsérettel jutalmazza a gyermek önálló tetteit, ami növeli az együttműködési kedvet. A sikertelenségért viszont nem kap elmarasztalást.

**Játék.** A játék a gyermekkor legfontosabb tevékenysége, ami segít a világ megismerésében és befogadásában, elősegíti a testi, értelmi, érzelmi és szociális fejlődést. A kisgyermeknevelő a játék feltételeinek (megfelelő hangulat, hely, idő, eszközök) biztosításával és nevelői magatartásával támogatja az elmélyült, nyugodt játéktevékenységet, a kreativitást. A játé különösen fontos szerepet játszik az érzelmek átélésének terén, segíti a negatív érzelmi hatások levezetését, az örömteli élmények újra élését. A szokások kialakításánál és a viselkedési szabályok elsajátításánál is fontos szerepet kap a társakkal való együttlét, együtt- egymás mellett játszás.

**Mozgás.** Csecsemő és kisgyermekkorban az értelmi fejlődés alapvető eleme a mozgás. A megismerő folyamatok a 0-3 éves korban, mozgásba ágyazottan zajlanak, ezért a csecsemő és a kisgyermek számára ingergazdag környezetet megteremtésére törekszünk, amely motiváló hatása révén fejleszti az érzékelést észlelést és a gondolkodást. A mozgásnak az éntudat kialakításában is jelentős szerepe van. Mozgás révén ismeri meg a gyermek a saját testét, testrészét, és képes lesz meghatározni saját magát a környezet tárgyaihoz viszonyítva (téri orientáció kialakulása).

**Mondóka, ének.** A zene, a ritmus a gyermek és a csoport számára örömforrás, feszültségoldó hatású, elősegíti a környezet hangjainak megfigyelését, megismerését. Az ismétlődések, a játékos mozdulatok megerősítik a zenei élményt, a zenei emlékezetet, a beszéd fejlődését elősegítik. Bölcsődénkben kiemelt szerepet kap a hagyományok ápolásában a népzene, néptánc megismertetése, ezért a hangszerek megszólaltatása, az ének-zene a mindennapjanink meghatározó alkotó eleme.

**Vers, mese.** A vers, mese nagy hatással van a kisgyermek érzelmi és értelmi fejlődésére (ezen belül a beszéd, a gondolkodás, az emlékezet és a képzelet fejlődésére), valamint a szociális fejlődésre. A kisgyermeknevelők által elmondott mesék rövidek, többnyire a gyermekkel történt eseményekről szólnak, melyeket bábok használatával színesítünk. Tudatosan alkalmazzuk a verselést, mesélést, a képeskönyv nézegetést, hiszen fejlesztőleg hat a szókincs bővítésére, az empátia kialakulására. A közös élmény révén tapasztalatokra, ismeretekre tesz szert a gyermek, amelyeknek megszerzésére más helyzetekben nincs lehetőség. Kisgyermeknevelőink a verek, mesék válogatásánál a népi és irodalmi művek közül egyaránt választanak.

**Alkotó tevékenységek.** Bölcsődénk minden alkalmat megragadva lehetőséget biztosít a kisgyermekek (életkoruknak megfelelő) alkotó tevékenységhez. Ezekben a tevékenységekben az örömforrás maga az tevékenység, nem pedig az eredménye. A gyermeket a belső késztetése aktivitásra serkenti, fejlődik az értelme, megtanul kísérletezni, erősödik a kitartása, kudarctűrő képessége. Bölcsődénkben sokféle technika megtapasztalására van lehetőségük a kisgyermekeknek (firkálás, gyurmázás, tépés, ujjfestés, vágás, ragasztás, nyomdázás, stb.) A kisgyermeknevelők az időszerű ünnephez, hagyományhoz, népszokáshoz igazítva szervezik és készítik elő az alkotások eszközeit.

**Egyéb tevékenységek.** A bölcsődénkbe járó gyermekek számára változatos lehetőséget teremtünk a környezetük megismeréséhez. A világ felfedezését – a spontán érésük támogatását- is játékba ágyazottan (nem direkt módon) kivitelezzük, minden lehetőséget megragadunk, hogy a kisgyermek, - akinek még a világ ismeretlen – megismerkedjen az őt körülvevő tárgyakkal, eszközökkel, használati céljaikkal. A bölcsődés korú gyermekek kíváncsiak, nyitottak és könnyen befogadják az újdonságokat. Az érdeklődésük és fejlettségi szintjük különböző, de az egyéni bánásmód elve, amit a bölcsődénk képvisel, lehetőséget teremt arra, hogy saját érdeklődésüknek, érési szintjüknek megfelelő tevékenységet választhassanak, irányítás nélkül

# Bölcsődénk életének bemutatása, megszervezésének elvei

A kisgyermekek ellátásában arra törekszünk, hogy olyan környezetet teremtsünk, amely a gyermek számára lehetőséget teremt a fejlődéshez, nemcsak testi, de érzelmi és erkölcsi biztonságot is nyújt. A jó minőségű bölcsődei ellátásnak pozitív hatása van már egy éves kortól, ha az anya és a gyermek között erős a kötődés. A második életévtől erősebbé válik a társak iránti érdeklődés, a csoportos együttlét örömforrásul szolgál. A társas helyzet segíti a gyermek személyiségformálását, szociális készségeinek fejlődését. A bölcsődébe járó gyermek megismerkedik és elsajátítja az együttműködés formáit a felnőtt illetve a társak visszajelzései alapján. A szabályok beépülését, elfogadását segíti, hogy az elvárások nem csak rá, hanem társaira is ugyanúgy vonatkoznak. A csoportban megjelenő konfliktushelyzetek révén fejlődik a konfliktuskezelő, problémamegoldó képessége is a gyermeknek. A szakszerű és tudatos nevelés, az egységes, következetes nevelői hatások és módszerek, a közösségben megélt együttes élmény, elősegíti a szocializációt, úgy, hogy nem helyettesíti, hanem kiegészíti a szülő-gyermek kapcsolatot.

**Saját kisgyermeknevelő rendszer**

A kisgyermeknevelő a bölcsődei nevelés szakembere. A saját kisgyermeknevelő rendszer a biztonság és stabilitás megteremtésének szabályán alapul és a személyi állandóságot biztosítja. Olyan szervezeti forma, amely szerit minden kisgyermeknevelő, a bölcsődébe járás egész időszaka alatt (felmenőrendszer), fokozottan felelős a csoportban hozzá tartozó gyermekekért. Ő szoktatja be a gyermeket a bölcsődébe, elsősorban Ő segíti át a rá bízott kisgyermeket a bölcsődei élet során adódó nehézségeken. Figyelemmel kíséri, támogatja a „saját” gyermek fejlődését, vezeti a feljegyzéseket, törzslapját, fejlődési naplóját. Számon tartja a kisgyermek egyéni szokásait, tulajdonságait, szükségleteit, problémáit. A kisgyermeknevelők a csoportjukba járó valamennyi gyermeket jól ismerik, hiányzáskor egymást helyettesítik.

**Gyermekcsoportok szervezése**

Bölcsődénk 3 csoportszobával várja a kisgyermekeket. Minden szobában 2 kisgyermeknevelő és a gondozó-nevelő munkát segítő 1 fő bölcsődei dajka dolgozik. A bölcsődei gyermekcsoportok létszámát a 15/1998. NM (IV.30) rendelet határozza meg, ennek megfelelően 12 gyermek gondozását-nevelését végzi 1-1 csoport. Ha a nevelési év közben veszélyeztetettség miatt indokolt felvételre van szükség, a meghatározott csoportlétszám a nevelési év végéig egy fővel túlléphető. A csoportok szervezésénél a szakmai elveknek megfelelő homogén csoportok létrehozására törekszünk. A gyermekek közötti nagy egyéni különbségek kezelése homogén csoportban sem könnyű feladat és a vegyes korcsoport előnyei a bölcsődés korosztályban kevésbé érvényesülnek. Sajátos nevelési igényű gyermekek ellátása nem biztosítható bölcsődénkben.

**Tárgyi feltételek**

A bölcsődébe járó gyermekek napjuk nagyobb részét az intézményben töltik. Céljaink eléréséhez, mindennapjaink jó komfortérzetéhez hozzátartozik a jó tárgyi ellátottság, mely alkalmazkodik a kicsik életkori sajátosságához. A játékkészlet kiválasztásánál az egészségügyi és pedagógiai szempontokat veszünk figyelembe.

**Napirend**

A jól szervezett, ugyanakkor rugalmas napirend a kisgyermekek igényeinek, szükségleteinek kielégítését, a nyugodt kiszámítható, folyamatos gondozás feltételeit, annak megvalósítását biztosítja. Megteremtve a biztonságérzetet, kiszámíthatóságot, az aktivitást és az önállósodás lehetőségét. A napirend függ a gyermekcsoport életkori összetételétől, fejlettségétől, szükségleteitől, de befolyásolják azt az évszakok, az időjárás, a csoportlétszám. Fontos szempont, hogy minden gyermek megtalálja a napirenden belül a saját helyét és egyéni igényének kielégítési módját.

Napirendünk főbb pontjai

|  |  |
| --- | --- |
| 7:00 – 8:15 | Reggeli érkezés, gyermekek fogadása, kötetlen játék, meghitt beszélgetések |
| 8:15 – 8:30 | Reggelihez készülődés |
| 8:30 – 9:00 | Reggeli |
| 9:00 – 9:45 | Szabad játéktevékenység, fürdőszobai gondozás |
| 9:45– 10:00 | Tízórai |
| 10:00-11:30 | Udvari játék / az időjárástól függően ez az időpont rugalmasan változik / |
| 11:30-12:00 | Bejövetel az udvarról, öltözködés, fürdőszobai gondozás |
| 12:00 | Ebéd, pihenés, alvás |
| 14:30 | Ébredés sorrendjében fürdőszobai gondozás, szabad játék uzsonnáig |
| 14:45 | Uzsonna |
| 15:15 | Szabad játéktevékenység, gyermekek hazaadása  |

# Sajátos nevelési igényű gyermekek ellátása

Nagyon fontosnak tartjuk a bölcsődei ellátásban részesülő egészséges gyermekek fejlődésének nyomon követését, szűrését. A rendszeres megfigyelésnek köszönhetően a spontán integráció kiküszöbölhetetlen, hiszen nem minden sérülésnek vannak egyértelmű jelei születéskor. Sok probléma a gyermekek növekedésével, érésével kerül felszínre. Ha a gyermekkel foglalkozó kisgyermeknevelők a kisgyermek fejlődésében elmaradást, eltérést tapasztalnak azt minden esetben a bölcsődevezető felé jelzik, aki felveszi a kapcsolatot szakemberekkel és a területileg illetékes szakszolgálattal. A probléma teljes körű kivizsgálása után javaslatot teszünk a szülőnek a gyermekkel kapcsolatos további teendőkről, lehetőségekről. Az a gyermek, aki a szükséges korai fejlesztést nem kapja meg, egyre nagyobb mértékben lemarad kortársaitól. A fejlődésbeli különbség - hasonlóan egy kinyíló ollóhoz- egyre növekvő mértékű lesz, és a gyermek felzárkóztatása egyre nehezebbé válik. Nagyon fontos az észlelt elmaradás, megrekedés mielőbbi megsegítése, az időben elkezdett fejlesztés hatására hamarabb utolérhetik normál fejlődésmenetű társaikat és mindenfajta hátrány nélkül folytathatják tovább életüket. A sajátos nevelési igényű gyermekek fokozott figyelmet és kiemelt egyéni gondozást igényelnek, ezért bölcsődénk szoros kapcsolat kialakításával együttműködik a korai fejlesztést végző szakemberekkel, illetékes pedagógiai szakszolgálattal. A speciális ellátást igénylő gyermekek szakszerű ellátásának, igényeinek kielégítése érdekében kisgyermeknevelőink téma specifikus tanfolyamokon, érzékenyítő tréningeken, házi szervezésű képzéseken bővítik tudásukat.

# Az intézmény adminisztrációs tevékenységei

A bölcsődénkben lévő adminisztrációs feladatokat a kitöltő személye szerint csoportosíthatjuk.

**Bölcsődevezető, ill. megbízottja által vezetett dokumentáció**

* Felvételi könyv (felvételek függvényében folyamatosan)
* Statisztikai jelentések - havi statisztika, éves statisztika, kedvezményezett gyerekek jelentése
* Gyermekek alapnyilvántartása (térítési díjjal, napi létszámnyilvántartással, étkezési nyilvántartással kapcsolatban)
* Dolgozók személyi anyagai
* Dolgozók munkaköri alkalmassági vizsgálatával kapcsolatos dokumentáció
* Munkaköri leírások
* Szakmai képzések, továbbképzések nyilvántartása (kredit pontok)
* Jelenléti kimutatás, távolmaradás, szabadságolás
* Heti étrend tervezet az élelmezésvezetővel
* Költségvetéssel kapcsolatos nyilvántartások
* Tárgyi eszközök, leltár

**Kisgyermeknevelő által vezetett dokumentáció**

* bölcsődei gyermek egészségügyi törzslap (betétlapként percentil tábla)
* fejlődési napló (havonta illetve negyedévente) részletes leírás a gyermek fejlődéséről, nevelési célokról, elért eredményekről
* üzenő füzet, mely tartalmazza:
	+ a beszoktatás menetét
	+ a szülők felé való tájékoztatást gyermekeik fejlődésérő (negyedévente)
* csoportnapló a napi történések dokumentálására
* napi jelenléti kimutatás a gyermekekről

**Élelmezésvezető által vezetett dokumentáció**

* Az élelmezés költségvetésének tervezése a bölcsődevezetővel
* heti étrend tervezése (bölcsődeorvossal és bölcsődevezetővel)
* nyersanyag felhasználás kimutatás
* árubeszerzési bizonylatok, számlák
* szállítási szerződések
* adagolási útmutató
* ételrecept gyűjtemény
* tisztítószerek nyilvántartása
* HACCP kézikönyv bizonylatai

# Családok támogatásának módszerei és lehetőségei

Nagyon fontos számunkra, hogy megfelelő hangsúlyt fektessünk a szülőkre, hiszen mindenképpen nagy dilemma a családok életében, hogy beírassák-e bölcsődébe a gyermeküket. A tradicionális nagycsalád, - ahol több generáció is együtt él - megszűnőben van, a fiatal szülőknek nincs segítségük a gyermek neveléséhez, felügyeletük biztosításához. A régi rendszer szemlélete a bölcsődéről viszont, még erősen az emberek emlékezetében él. Ezért szeretnénk a szülők támogatását erősíteni, és szemléletváltást eredményezni a bölcsődei ellátással kapcsolatban. Ehhez minden lehetőséget megragadva igyekszünk a szülőkkel való partneri kapcsolat kialakítására. A családok támogatása a családban hatékonyan működő erőforrások felkutatására és ezen erőforrások eredményes működtetésére irányul. Ez a megközelítés szem előtt tartja a családi nevelés elsődlegességét, a bölcsődei ellátás családi nevelésre való épülését. A kisgyermeknevelők folyamatosan tájékoztatják a szülőket a gyerekük fejlődéséről, a gyermekkel történt lényeges eseményekről. A tájékoztatás minden esetben őszinte, hiteles, személyes hangvételű, az érintettek személyiségi jogait, kompetencia határait tiszteletben tartó. Fontosnak tartjuk, hogy a szülőkkel való kapcsolat elmélyüljön, mert a kölcsönös információátadás és a tapasztalatok révén kialakul a család és a bölcsőde közötti jó kapcsolat és megvalósulhat az együttnevelés. Ezek eléréséhez bölcsődénk több lehetőséget is biztosít a szülők számára.

## Korosztály specifikus kapcsolattartás megvalósulása a bölcsődénkben

A bölcsődében gyakran előfordul, hogy az oda járó gyermekek szülei megkeresik a kisgyermeknevelőket, gyermekneveléssel, kapcsolatos problémáikkal. A kisgyermeknevelők képzésük keretein belül megtanulták, hogy hogyan kell tudatosan segíteni a szülőt, hogy a saját eszközeit és lehetőségeit mozgósítva hatékony lehessen a gyermekével kapcsolatos problémák megoldásában. A bölcsődében dolgozó kisgyermeknevelők a korosztályra specializálódott ismeretanyaggal rendelkeznek, ezért hatékonyabb a tanácsadás. Problémáik megbeszélésére, tanácsok, vélemények formálására több lehetőségük is adódik, mindezek a partneri kapcsolat kialakulását és elmélyülését is segítik szülő és kisgyermeknevelő között.

### Egyéni kapcsolattartási formák

* Bölcsődekóstolgató: bölcsődébe kerülés előtt a kisgyermek szüleivel együtt látogatást tesz a leendő csoportjába, megismerkednek a kisgyermeknevelővel és az intézménnyel.
* Családlátogatás: célja a családdal való kapcsolatfelvétel, a kisgyermek és a szülők otthoni környezetben való megismerése, szülői kérdések, igények megbeszélése.
* Beszélgetés érkezéskor, hazamenetelkor: rövid, kölcsönös informálás az otthon illetve a bölcsődében történtekről, a gyermeket érintő napi történésekről, változásokról. Pozitív hangvétel jellemzi, de a negatív dolgokról is tényszerű tájékoztatás történik.
* Üzenő füzet: alkalmat ad arra, hogy a szülő és a kisgyermeknevelő írásban tájékoztassák egymást az otthon illetve a bölcsődében történtekről. A kisgyermeknevelő 3 havonta írásban is beszámol a gyermek fejlődéséről.
* Fogadó óra: előzetesen egyeztetett időpontban a gyermekkel kapcsolatos, részletesebb tájékoztatásra ad lehetőséget.
* Egyéni beszélgetés: hosszabb megbeszélést igénylő kérdések, nevelési problémák közös átgondolását szolgáló találkozási forma. Nyugodt elmélyült beszélgetés, mely segíthet pontosítani, tisztázni a gyermekkel kapcsolatos kérdéseket. A beszélgetésen a csoportban dolgozó kisgyermeknevelők a szülők és a bölcsődevezető vesz részt. A szakmai kompetencián túlmenő kérdésben egyéb szakember közreműködései is kérhető.
* Adaptáció- szülővel történő fokozatos beszoktatás: ez a fajta bölcsődénkben is kivitelezett beszoktatás, a családdal történő együttműködést helyezi előtérbe. A szülő jelenléte biztonságot nyújt a gyermek számára, míg a számára ismeretlen közeggel ismerkedik. A kisgyermeknevelővel fokozatosan kialakuló érzelmi kötődés segíti a kisgyermeket az új környezet, személyek elfogadásában, és jelentősen megkönnyíti a beilleszkedést.

### Csoportos kapcsolattartási formák

* Szülői értekezletek: a bölcsődénkbe felvételt nyert gyermekek szülei, a beszoktatást megelőzően összevont szülői értekezleten vesznek részt. Célja, hogy a szülők általános tájékoztatást kapjanak a bölcsőde rendszeréről, az ellátásól, jogokról, kötelességekről. A beszoktatást követően és év végén óvodába kerülés előkészítése érdekében is szülői értekezletet tartunk. A bölcsődét vagy adott csoportot érintő különleges helyzetben rendkívüli szülői értekezlet összehívására is sor kerülhet.
* Szülőcsoportos beszélgetések: melyet egy gondozási év során minimum három alkalommal szervezünk. A szülőcsoportos megbeszélés nemcsak arra hivatott, hogy a szülők által felvetett problémákat, vagy érdeklődési témák átbeszélhetőek legyenek, hanem arra is, hogy az egy bölcsődei csoporton belül együtt nevelkedő kisgyermekek szülei közelebbről megismerjék egymást, nyitottá váljanak egymás értékeire, gondolataira, nehézségeire, ezáltal is erősítve a csoportkohéziót. Mindezek mellett szorosabbá válik a bölcsőde és családok-szülők közötti kapcsolat.
* Nyílt napok, szervezett programok: ahol a szülő részt vehet a gyermek bölcsődei életében, a programok pedig színesebbé teszik ezeket a napokat. A közös tevékenységek, élmények jó hatással vannak a szülő-gyermek és a szülő-kisgyermeknevelő kapcsolataira is. Nyitott napokat is tart bölcsődénk, ilyenkor a bölcsődébe még nem járó érdeklődő szülőket és gyermekeket várjuk, hogy betekintést kaphassanak a bölcsődés életbe.
* Indirekt kapcsolattartási formák: bölcsődénkben igyekszünk minél szélesebb körben informálni a szülőket a bölcsődében történő eseményekről. A hirdetőtáblán rendszeresen és folyamatosan megjelennek az aktuális információk írásos formában is. A bölcsőde honlapján és közösségi oldalán bemutatjuk a mindennapjaikat, ünnepeket és egyéb eseményeket.

# A szülők tájékoztatásának formái bölcsődénkben

A bölcsődénkben folyó szakmai munkáról, az itt biztosított ellátásól igyekszünk minél több helyen és módon tájékoztatást nyújtani. Jászfényszaru Város honlapján a helyi intézmények között szerepel bölcsődénk is, ahol rendszeresen megjelenítjük a bölcsődével kapcsolatos híreket, aktuális programjainkat, az ellátáshoz szüksége egyes dokumentumok letöltése is elérhető ezen a felületen. Manapság a közösségi oldalak nagyon népszerűek, ezért ezen tájékoztatási formát mi is alkalmazzuk. Bölcsődénknek van saját közösségi (Facebook, zárt csoportként működő) oldala Jászfényszaru Városi Bölcsőde néven. Az intézményben zajló eseményekre felhívjuk a helyi média (Trió Tv, városi újság) figyelmét, segítségükkel is tájékoztatjuk az érdeklődőket és ezen keresztül is népszerűsítjük bölcsődénket. Plakátok szórólapok kihelyezésével is tájékoztatást biztosítunk például a bölcsődébe beiratkozás lehetőségéről, időpontjáról.

A bölcsődébe már felvett gyermekek szülei, törvényes képviselői a gyermeköltözőben elhelyezett hirdetőtáblán értesülhetnek a gyermekeket érintő eseményekről, itt helyezzük el a heti étlapot, a térítési díjak időpontját, de egyéb általános dolgok (nevelési terv, házirend, szünetek, gyermekjogi képviselő és a bölcsőde elérhetőségei) is megjelennek itt.

Kapcsolatba léphetnek még velünk a bölcsőde egyéb elérhetőségén (telefonszám, e-mail cím) keresztül is.

# Bölcsődénk szakmai kapcsolatrendszere

A szakmai munka fejlődését, a tudásmegosztást biztosítja a szolgáltatók egymás közti szoros együttműködése. Nagyon fontos, hogy minél szerteágazóbb kapcsolatokat tudjunk kiépíteni a gyermekek megsegítésének érdekében. Ehhez elengedhetetlen a kiváló interdiszciplináris team-munka, szoros kapcsolatot ápolva a gyermekek életében szereplő szakemberekkel (védőnő, gyermekorvos, szakorvos, családsegítő, gyógypedagógus), a közös cél összehangolásának érdekében. Célunk a koragyermekkori intervencióba bekapcsolódva, a megszerzett információt továbbadva, a legmegfelelőbb módon tájékoztatni a szülőket a lehetőségeikről, gyermekük fejlődésének elősegítésében.

## Intézményen belüli kapcsolatok

* Nevelési értekezletek, negyed évenként
* Csoportmegbeszélések, havonta és alkalomszerűen
* Házi továbbképzések
* Szakmai tréningek
* Közös dolgozói programok

## Intézményen kívüli kapcsolatok

* Fenntartóval napi szinten
* Gyermekvédelmi feladatot ellátó szervekkel (védőnő, család és gyermekjóléti szolgálat)
* Házi gyermekorvosok illetve a bölcsőde gyermekorvosával
* Területileg illetékes Pedagógiai Szakszolgálattal
* A helyi óvodával, általános iskolával
* Helyi hagyományőrző csoportokkal
* Környékbeli bölcsődékkel (Jászberény, Dány, Boldog, Hatvan)

# Alapellátáson túli, a családi nevelést támogató szolgáltatások

Az 1997. évi XXXI. törvény alapján, ha a bölcsőde alapfeladatát nem veszélyezteti, külön szolgáltatások nyújthatók. Bölcsődénk, amennyiben személyi és tárgyi feltételi adottak, az igények felmérésével, az alapellátás prioritása mellett, a családi nevelést támogató szolgáltatásokat biztosít. Elsősorban azoknak a kisgyermeket nevelő családoknak, akik a bölcsődei ellátást nem veszik igénybe. A szolgáltatások – a tanácsadás kivételével – a bölcsődés gyermekek napirendjéhez igazodva, elősorban délelőtti (9-11 óra között), illetve hétvégén, korlátozott résztvevői létszámmal vehetők igénybe.

A szolgáltatások célja, hogy segítséget nyújtson a szülők számára kisgyermekek ellátásában, nevelésében. Ezek a szolgáltatások a szülőkkel való új típusú kapcsolattartást helyezik a középpontba. Előzetes egyeztetés alapján minden egészséges kisgyermek igénybe vehet. A szolgáltatás igénybevétele előtt, minden szülővel megállapodást kötünk, mely megállapodás tartalmazza a szolgáltatás igénybevételének feltételeit, a térítési díjakat, jogokat és kötelességeket. A szolgáltatások szakképzett kisgyermeknevelőink felügyeletével történik.

**Játszócsoport**

Célja, hogy biztosítsa a családban nevelkedő gyermekek számára a szülő és a gyermek együttes játékát. A megfelelő hely biztosításával a kisgyermek mozgásfejlődése elősegíthető, és a gyermektársak között megélheti az együttes élményt, fejlődnek társas kapcsolatai és szociális fejlődése is támogatott. Olyan fejlesztő játékok kipróbálására van mód, mely a családok számára otthoni környezetben nem áll rendelkezésre. A szülők számára fontos, hogy más szülőtársaival találkozhat, megbeszélhetik a gyermekneveléssel kapcsolatos kérdéseiket, ötleteket cserélhetnek a problémamegoldási helyzetekre. A szolgáltatás térítési díj ellenében vehető igénybe.

**Időszakos gyermekfelügyelet**

Csak és kizárólag be nem töltött férőhely esetén biztosított, térítési díj ellenében igénybe vehető szolgáltatás. Célja, hogy meghatározott időtartamra szakszerű gondozást-nevelést biztosítson, azoknak a gyermekeknek, akik bölcsődei ellátásban nem részesülnek. Az időszakos gyermekfelügyeletet arra az átmeneti időre biztosítja a bölcsődénk a kisgyermek számára, amíg a szülő a napi ügyeit elintézi. Az ellátás a bölcsődei ellátás szabályai szerint, a bölcsődében érvényes szakmai program és a házirend betartásával, szakképzett kisgyermeknevelő felügyelete mellett történik.

**Tanácsadás**

Célja, hogy a szülők számára lehetőséget teremtsünk arra, hogy a gyermekük nevelésével, gondozásával kapcsolatos problémáikat, bölcsődei szakemberrel megbeszéljék. Fontos, hogy a szülők megismerjék a gyermekek életkori sajátosságait, a fejlődés menetét, szülői szerepükben megerősödjenek, problémamegoldási mintákat kapjanak. Lemaradás esetén tanácsot, segítséget kaphassanak a szülők, hogy mivel segíthetik gyermekük fejlődését, szükség esetén egyéb szakemberhez való irányítás is biztosítható.

# Folyamatos szakmai felkészültség biztosítása

Bölcsődénk nagy hangsúlyt fektet dolgozói szakmai tudásának bővítésére. A mai szakmai követelményeknek megfelelő magas színvonalú munkát, a bölcsődei szakemberek csak úgy tudják megvalósítani, ha folyamatosan képzik magukat, ismereteiket bővítik, gazdagítják. A minőségi munka fenntartása érdekében, a bölcsődénkben az ismeretanyag, tudás gyarapítása több részből tevődik össze. Egyrészt, a hatályos jogszabályokban rögzített előírások (képzési kötelezettség), másrészt a szakdolgozók egyéni igénye szerinti tudásismeret bővítése, továbbá a munkahelyen megvalósuló, legújabb ismeretek továbbadása, a korszerű módszerek átültetése a gyakorlati munkába, a helyi sajátosságok figyelembe vételével. Fontos az ezzel kapcsolatos szervezési, koordinációs feladatok megtervezése, hogy mindenki eleget tudjon tenni a rendelet előírásainak és saját igényeinek is. Különös figyelmet fordítunk a pályakezdő kisgyermeknevelők továbbképzésére, támogatjuk a főiskolai képzésbe való felvételi igényüket. Házi képzések keretében, - amelyeket havi rendszerességgel tartunk - szituációs gyakorlatokon keresztül, az adott helyzetben alkalmazandó szakmai előírások figyelembe vételével egy-egy adott témát dolgozunk fel (beszoktatás, dacos gyermek kezelése, pedagógiailag nehéz helyzetek felismerése- kezelése stb.). Az önképzés megvalósulása érdekében, szakmai könyveket, folyóiratokat igyekszünk minél nagyobb számban beszerezni, amelyek a bölcsődei könyvtárunk állományát képezik.

# Az irányadó jogszabályok

A magyarországi bölcsődék működését, működtetését, a gyermekek jogait és ellátását, a szülők jogait és kötelességeit, a térítési díj megállapítását, a szakmai program összeállítását, törvényi rendelkezések írják elő. Ezen jogszabályok figyelembevételével szervezzük az újonnan induló bölcsődénk minden tevékenységét. Különös tekintettel A bölcsődei nevelés-gondozás országos alapprogramja alapján, továbbá a Család-, Ifjúság- és Népesedéspolitikai Intézet (ill. jogelődjei a Bölcsődék Országos Módszertani Intézete) által kiadott Módszertani levelekben foglaltakra.

Alkalmazandó jogszabályok:

* - a gyermekek védelméről és a gyámügyi igazgatásról szóló 1997. évi XXXI. törvény,
* a fogyatékos személyek jogairól és esélyegyenlőségük biztosításáról szóló 1998. évi XXVI. törvény,
* a Gyermek jogairól szóló, New Yorkban, 1989. november 20-án kelt Egyezmény kihirdetéséről szóló 1991. évi LXIV törvény,
* a szociális igazgatásról és szociális ellátásokról szóló 1993. évi III. törvény,
* a közalkalmazottak jogállásáról szóló 1992. évi XXXIII. törvény,
* a Munka Törvénykönyvéről szóló 2012. évi I. törvény,
* a személyes gondoskodást végző személyek adatainak működési nyilvántartásáról szóló 8/2000. (VIII.4.) SzCsM rendelet,
* a személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4.) SzCsM rendelet,
* a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet,
* a személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I.7.) SzCsM rendelet,
* a személyes gondoskodást nyújtó gyermekjóléti alapellátások és gyermekvédelmi szakellátások térítési díjairól és igénylésükről felhasználható bizonyítékokról szóló 328/2011. (XII.29.) Korm. rendelet,
* a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról szóló 235/1997. (XII. 17.) Korm. rendelet,
* a közétkeztetésre vonatkozó táplálkozás-egészségügyi előírásokról szóló 37/2014. (IV.30.) EMMI rendelet,
* a gyermekvédelem helyi rendszeréről szóló 8/2004. (IV.30.) önkormányzati rendelet.

# Jogok és kötelességek

A gyermekek jogainak érvényesítése és védelme érdekében, az ellátásban részesülő gyermekek szülei, törvényes képviselői, panaszaikkal a bölcsődében működő Érdekképviseleti Fórumhoz, a bölcsőde vezetőjéhez illetve az intézmény igazgatójához fordulhatnak. Amennyiben a szülő, törvényes képviselő a panaszára 15 napon belül nem kap választ, vagy az intézkedéssel nem ért egyet, akkor a fenntartóhoz, a Gyermekjogi képviselőhöz fordulhat.

A szülő, törvényes képviselő joga, hogy:

* megválassza az intézményt, amelyre gyermeke gondozását-nevelését bízza.
* gyermeke neveléséhez tanácsot, tájékoztatást kapjon a bölcsődevezetőtől, kisgyermeknevelőtől
* megismerje a bölcsőde gondozás-nevelésének elveit
* megismerhesse a gyermekcsoportok életét
* gyermekét, személyi és vagyoni ügyekben képviselje
* megismerje a gyermek ellátásával kapcsolatos dokumentumokat
* a bölcsőde szakmai programját és házirendjét megismerje.

A szülő, törvényes képviselő kötelessége, hogy:

* a gyermeke ellátásában résztvevő személyekkel, intézményekkel együtt működjön
* gyermeke jogainak érvényesítése érdekében a szükséges intézkedéseket megtegye
* gyermekét személyi és vagyoni ügyekben képviselje
* az intézmény házirendjét betartsa.

A gyermek joga, hogy:

* segítséget kapjon a saját családjában történő nevelkedéshez, személyiségének kibontakozásához, a fejlődést veszélyeztető helyzet elhárításához, a társadalomba való beilleszkedéshez
* a fejlődésére ártalmas környezeti és társadalmi hatások, valamint az egészségére káros szerek ellen védelemben részesüljön
* a hátrányos megkülönböztetés minden formájától mentes gondozásban-nevelésben részesüljön
* emberi méltóságát tiszteletben tartsák, a bántalmazással – fizikai, szexuális vagy lelki erőszakkal – az elhanyagolással szemben védelemben részesüljön
* a hátrányos helyzetű és a halmozottan hátrányos helyzetű gyermeknek joga van ahhoz, hogy fokozott segítséget kapjon a fejlődését hátráltató körülmények leküzdéséhez és esélyeinek növeléséhez.

## A bölcsődében dolgozók jogainak védelmével kapcsolatos szabályok

A gyermekvédelmi rendszerben foglalkoztatott személyek, így a bölcsőde dolgozói (bölcsődevezető, kisgyermeknevelő, bölcsődei dajka, intézményvezető, orvos, szaktanácsadó), a bölcsődei ellátásban részesülő gyermek közvetlen gondozásának ellenőrzése, illetve törvényes képviseletének ellátása során hivatalból jár el. Ezért e tevékenységével kapcsolatban a büntetőjogi védelem szempontjából közfeladatot ellátó személynek minősül. A közfeladatot ellátó személyek hivatalos személynek nem minősülnek, azonban a közösség szempontjából kiemelten hasznos és értékkel bíró feladatot látnak el, ezért kiemelt és fokozott védelmük indokolt. Ennek a védelemnek az egyik megnyilvánulási formája, hogy a Btk. bizonyos bűncselekmények esetében a sérelmükre elkövetett cselekményeket súlyosabban minősíti. A közfeladatot ellátó személyekkel szemben, a közérdek szempontjából kiemelt jelentőségük folytán magasabb elvárások támaszthatók. A Btk. ezért bizonyos esetekben közfeladatot ellátó személyek által elkövethető bűncselekményeket kiemelten bünteti.

## Érdekképviseleti Fórum működtetése

Bölcsődénkben Érdekképviseleti Forum működik. A Gyermekvédelmi törvény értelmében az intézmény fenntartója meghatározza az ellátásban részesülők érdekvédelmét szolgáló érdekképviseleti fórum megalakításának és működésének szabályait.

 Az Érdekképviseleti Fórum célja és feladata:

- Megvizsgálja az elé terjesztett panaszokat

- Dönt hatáskörébe tartozó ügyekben

- Intézkedést kezdeményez az intézményvezetőnél, szükség esetén a fenntartónál

- Véleményt nyilvánít az intézmény vezetőjénél a gyermeket érintő ügyekben

- Javaslatot tehet az intézmény alaptevékenységével összhangban végzett szolgáltatások tervezéséről, működéséről, ebből származó bevételének felhasználásáról

- Egyetértési jogot gyakorol a házirend jóváhagyásánál

 Az Érdekképviseleti Fórum szavazati jogú választott tagjai:

 - az ellátásban részesülő gyermek szülei vagy más törvényes képviselői

- a bölcsőde dolgozóinak képviselői

- az intézményt fenntartó képviselői

Panasszal élhet a gyermek szülője, vagy más törvényes képviselője, továbbá a gyermekek érdekeinek védelmét ellátó érdekképviseleti és szakmai szervek, a házirendbe foglaltak szerint, az intézmény vezetőjénél, vagy az érdekképviseleti fórumnál:

- az ellátást érintő kifogások orvoslása érdekében

- a gyermeki jogok sérelme-

- az intézmény dolgozói kötelezettségszegése esetén

- a Gyermekvédelmi törvény szerinti iratbetekintés megtagadása esetén.

Az intézményvezető, vagy az Érdekképviseleti Fórum a panaszt kivizsgálja és tájékoztat a panasz orvoslásának módjáról. A szülő az intézmény fenntartójához, vagy a gyermekjogi képviselőhöz fordulhat, ha az intézmény vezetője, vagy az Érdekképviseleti Fórum 15 napon belül nem küld értesítést a vizsgálat eredményéről, vagy a tett intézkedéssel nem ért egyet.

# Jászfényszaru, 2019. április 10.

 Kiss Jánosné

 igazgató

Záradék:

Jóváhagyta Jászfényszaru Város Önkormányzatának Képviselőtestülete *120*/2019 (IV.10.)Képviselő-testületi határozattal.

**Győriné dr. Czeglédi Márta** **Dr. Voller Erika**

polgármester jegyző

# Mellékletek:

- Jelentkezési lap,

- Megállapodás,

- Szervezeti és Működési szabályzat.

# Mellékletek

**BÖLCSŐDEI JELENTKEZÉSI LAP**

**Gyermek adatai:**

Neve: ……………………………………………………………………………………

Születési helye: …………………………………………………………………………………….

Születési ideje: …………………………………………………………………………………….

Anyja születési neve: ……………………………………………………………………………………

Állampolgársága: …………………………………………………………………………………….

Lakcíme: …………………………………………………………………………………….

Tartózkodási helye: …………………………………………………………………………………….

**Szülő, törvényes képviselő adatai:**

**Anya** neve: ……………………………………………………………………………………

Születési neve: ……………………………………………………………………………………

Születési helye: ……………………………………………………………………………………

Születési ideje: …………………………………………………………………………………….

Anyja születési neve: ……………………………………………………………………………………

Állampolgársága: …………………………………………………………………………………….

Munkahelye: …………………………………………………………………………………….

Lakcíme: …………………………………………………………………………………….

Tartózkodási helye: …………………………………………………………………………………….

Telefonszáma: …………………………………………………………………………………….

**Apa** neve: ……………………………………………………………………………………

Születési neve: ……………………………………………………………………………………

Születési helye: ……………………………………………………………………………………

Születési ideje: …………………………………………………………………………………….

Anyja születési neve: ……………………………………………………………………………………

Állampolgársága: …………………………………………………………………………………….

Munkahelye: …………………………………………………………………………………….

Lakcíme: …………………………………………………………………………………….

Tartózkodási helye: …………………………………………………………………………………….

Telefonszáma: …………………………………………………………………………………….

Kérem gyermekem a Jászfényszaru Városi Bölcsődében történő elhelyezését:

20…….. év ……………………………….hó ………………………..napjától.

Kérem, hogy a jogosultsági feltételekben, illetve a nyilvántartásban szereplő adatokban bekövetkezett változásokról a bölcsődét tájékoztatni szíveskedjen.

……………………………………………………………………

Szülő/ törvényes képviselő aláírása

Dátum: ……………………………………………….

**Felvételi elbírálás rendje, szempontjai**

A bölcsődei felvétel szempontjai a Gyermekvédelmi törvény, a bölcsőde Szakmai Programjának és a helyi rendelet figyelembevételével kerültek meghatározásra.

A bölcsődébe jelentkezhet, aki Jászfényszarun bejelentett lakhellyel rendelkezik, vagy Jászfényszarun dolgozik. Férőhely függvényében Pusztamonostori, életvitelszerű tartózkodási hellyel rendelkező család gyermeke is felvehető.

A bölcsőde a három év alatti gyermekek napközbeni gondozását, nevelését biztosító intézmény. A gyermek felvehető annak az évnek az augusztus 31-ig, amelyben a harmadik életévét betölti.

**A bölcsődei ellátást azon gyermekek számára biztosítjuk, akiknek szülei, törvényes képviselői munkavégzésük** – ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is -, munkaerő-piaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, **betegségük vagy egyéb ok miatt a gyermek napközbeni ellátásáról nem tudnak gondoskodni.**

**A Gyermekvédelmi törvény alapján a bölcsődei felvétel során előnyben kell részesíteni:**

* Ha a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll.
* A rendszeres gyermekvédelmi kedvezményre jogosult gyermeket.
* A három vagy több gyermeket nevelő családban élő gyermeket.
* Az egyedülálló szülő által nevelt gyermeket.
* A védelembe vett gyermeket.

Továbbá:

* Akinek fejlődése érdekében állandó napközbeni ellátásra van szüksége.
* Akinek a szülője, vagy törvényes képviselője szociális helyzete miatt az ellátásáról nem tud gondoskodni.
* Az anya egészségügyi állapota, betegsége indokolja a gyermek bölcsődei elhelyezését.
* Akinek a bölcsődei ellátás a veszélyeztetett helyzet kezelésére, a családból történő kiemelés megelőzésére irányul.

A felvételi elbírálásnál, a fenti szempontok figyelembe vételét követően a jelentkezés sorrendje is meghatározó.

## Megállapodás

**Megállapodás, amely létrejött**

**1. egyrészről,**

az ellátást nyújtó állami fenntartású intézmény (továbbiakban: intézmény) részéről, melynek adatai:

- az intézmény neve: Jászfényszaru Városi Gondozási Központja

- az intézmény székhelye: 5126 Jászfényszaru, Bajcsy-Zsilinszky u. 7.

- az intézményt képviseli: Kiss Jánosné igazgató

**2. másrészről az ellátást igénybe vevő, illetve törvényes képviselője részéről**

az alábbi gyermek vonatkozásában:

* az ellátásban részesülő gyermek adatai:
* családi neve………………….utóneve: …………………………………………….
* születési helye és ideje: ……………………………………………………………..
* anyja születési családi neve: …………………………..... utóneve: ……………….
* lakcíme: ……………………………………………………………………………..
* tartózkodási helye ……………………………………………………………...
* TAJ száma: ………………………………………………………………………….
* a gyermek szülője / vagy törvényes képviselője:
* családi neve: …………………………………… utóneve: ………………………..
* születési családi neve: …………………………..utóneve: ………………………...
* születési helye és ideje: ……………………………………………………………..
* anyja születési családi neve: …………………………..... utóneve: ……………….
* lakcíme: ……………………………………………………………………………..
* tartózkodási helye: ………………………………………………………………….
* telefonszáma: ……………………………………………………………………….

 között a gyermek bölcsődei ellátására.

1. **A megállapodás tárgya:**

Az intézmény az igénybe vevő részére napközbeni ellátást nyújt.

Az intézmény a vonatkozó szolgáltatás nyújtására működési engedéllyel rendelkezik. Az ellátás nyújtásának pontos helye: Jászfényszaru, Kossuth Lajos út 2.

1. **Az ellátás időtartama:**

A felek tudomásul veszik, hogy az ellátás kezdetének időpontja ………………. év ………………………..hó ………………….. napja, valamint az intézmény az ellátást az ellátást igénybe vevő részére:

□ Határozatlan időtartamra biztosítja

□ Határozott, azaz: …………………….. év ……………………… hó ……………… napjáig terjedő,

1. **Az intézmény által nyújtott** **szolgáltatások és ellátások tartalma, módja**

Az Intézmény bölcsődei ellátás keretében a gyermek életkorának és egészségi állapotának megfelelően biztosítja:

 *a nevelés és gondozás feltételeit, így különösen:*

* a szülő közreműködésével történő fokozatos beilleszkedés lehetőségét,
* a felszerelési jegyzékben az adott ellátási forma tekintetében meghatározott textíliát, bútorzatot, egyéb eszközöket és felszerelést,
* a játéktevékenység feltételeit,
* a szabadban való tartózkodás feltételeit,
* a gyermek élettani szükségleteinek és az egészséges táplálkozás követelményének megfelelő étkeztetést,
* az intézményben az étkeztetést a közétkeztetésre vonatkozó táplálkozás-egészségügyi előírásokról szóló miniszteri rendeletben foglaltaknak megfelelően biztosítjuk.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) szerinti bölcsődei ellátás esetén, a gyermek, napi gondozási ideje legalább négy óra és legfeljebb tizenkét óra.

1. **A személyi térítési díj megállapítására és megfizetésére vonatkozó szabályok**

A Gyvt. alapján bölcsőde esetében az intézményi térítési díjat külön meg kell határozni a gyermek gondozására és külön a gyermekétkeztetésre vonatkozóan, így a kötelezett által fizetendő személyi térítési díjat az intézményvezetőnek külön meg kell állapítania az étkeztetésre és külön a gondozásra vonatkozóan.

Étkezés:

A Gyvt. szerint az intézményi gyermekétkeztetést ingyenesen kell biztosítani a bölcsődei ellátásban részesülő gyermek számára, ha:

* rendszeres gyermekvédelmi kedvezményben részesül,
* tartósan beteg vagy fogyatékos,
* olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át,
* vagy nevelésbe vették.

A kedvezmény igénybevételéhez - a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet ***(továbbiakban: Korm. rendelet)*** szerinti nyilatkozatot kell az intézmény vezetőjéhez benyújtani a bölcsődei ellátásban részesülő gyermek után.

A bölcsődei ellátás keretében biztosított **gyermekétkeztetésre vonatkozó személyi térítési díj összege az intézményben: ….. ft+ ÁFA/nap**

**Gondozási díj:**

Jászfényszaru Város Önkormányzata Képviselő-testületének ……….. (……..) a gyermekvédelem helyi rendszeréről, valamint, ugyanezen önkormányzati rendelet térítési díjakra vonatkozó melléklete alapján:

|  |  |
| --- | --- |
| családban egy főre jutó rendszeres havi jövedelem | intézményi térítési díj gondozásraFt/ellátási nap |
|  |  |
|  |  |

**A személyi térítési díj (gondozási díj) megállapításánál** a gyermekvédelmi törvény 150.§ (1) bekezdés b) pontja alapján a gyermekek napközbeni ellátása körébe tartozó bölcsődei ellátása esetében **a gyermek családjában az egy főre jutó rendszeres havi jövedelmet kell figyelembe venni.**

A (3) bekezdés b) pontja alapján mivel a bölcsődében gyermekétkeztetésre, és gondozásra is megállapította a fenntartó az intézményi térítési díjat, a személyi térítési díj összege igénybe vevőnként nem haladhatja meg az az egy főre jutó rendszeres havi jövedelem

* 25 %-át, ha a gyermek nem részesül ingyenes intézményi gyermekétkeztetésben,
* 20 %-át, ha ingyenes intézményi gyermekétkeztetésben részesül.

 Mentesül a térítési díj fizetése alól:

* a rendszeres gyermekvédelmi kedvezményben részesülő gyermek,
* a tartósan beteg vagy fogyatékos gyermek,
* a három- vagy többgyermekes család gyermeke,
* az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, a nevelésbe vett gyermek,
* védelembe vett gyermek.

4.1. A térítési díj megfizetésére kötelezettek:

A térítési díjat az ellátást igénybe vevő gyermek esetén a szülői felügyeletet gyakorló szülő vagy más törvényes képviselő fizeti meg.

A térítési díj meg nem fizetése esetén késedelmi pótlék nem állapítható meg.

4.2. A személyi térítési díj megfizetése:

A személyi térítési díj összegét a fizetésre kötelezett minden hónap 4. vagy 19. napjáig köteles megfizetni személyesen az intézmény házipénztárába.

Az intézmény vezetője ellenőrzi, hogy a megállapított térítési díj befizetése havonként megtörténik-e. Ha a kötelezett a befizetést elmulasztotta, az intézményvezető 15 napos határidő megjelölésével a kötelezettet írásban felhívja az elmaradt térítési díj befizetésére. Ha a határidő eredménytelenül telt el, az intézmény vezetője a kötelezett nevét, lakcímét és a fennálló díjhátralékot nyilvántartásba veszi.

4.3. A személyi térítési díj felülvizsgálata:

A személyi térítési díj összege – a gyermekek védelméről és a gyámügyi igazgatásról szóló 1997. évi XXXI. törvényben meghatározottak alapján évente két alkalommal vizsgálható felül és változtatható meg, kivéve, ha a kötelezett jövedelme olyan mértékben csökken, hogy az e törvényben szabályozott díjfizetési kötelezettségének nem tud eleget tenni. A kötelezett nem kötelezhető a felülvizsgálatot megelőző időszakra vonatkozóan az új térítési díj megfizetésére.

1. **A bölcsődei ellátás megszűnésének módjai**

A bölcsődei ellátás megszűnik:

1. a határozott idejű elhelyezés esetén megjelölt időtartam – illetve meghosszabbított időtartam elteltével,
2. a jogosultsági feltételek megszűntetésével,
3. a szülő, vagy törvényes képviselő kezdeményezésére, az abban meghatározott időpontban,
4. az intézményvezető az önkéntesen igénybe vett bölcsődei ellátást megszünteti, ha a jogosult a házirendet ismételten súlyosan megsérti vagy az ellátás feltételei, okai már nem állnak fenn.

Az ellátás megszűnéséről az intézményvezető a törvényes képviselőt írásban értesíti.

A gyermekek védelméről és a gyámügyi igazgatásról szóló 1997. évi XXXI. törvény alapján

A bölcsődei ellátás tart:

(1) Bölcsődei ellátás keretében a gyermek húszhetes korától nevelhető és gondozható

a) az óvodai nevelésre nem érett gyermek esetén a (2) bekezdésben meghatározott időpontig,

b) a sajátos nevelési igényű gyermek, valamint a korai fejlesztésre és gondozásra jogosult gyermek esetén a (3) bekezdésben meghatározott időpontig,

c) az a) és b) pont alá nem tartozó gyermek esetén, ha a harmadik életévét

ca) január 1-je és augusztus 31-e között tölti be, az adott év augusztus 31-éig,

cb) szeptember 1-je és december 31-e között tölti be, a következő év augusztus 31-éig, ha a szülő, törvényes képviselő nyilatkozik arról, hogy a gyermek napközbeni ellátását eddig az időpontig bölcsődei ellátás keretében kívánja megoldani.

(2) Ha a gyermek harmadik életévét betöltötte, de testi vagy értelmi fejlettségi szintje alapján még nem érett az óvodai nevelésre, és óvodai jelentkezését az orvos nem javasolja, bölcsődei ellátás keretében gondozható, nevelhető a gyermek negyedik életévének betöltését követő augusztus 31-éig.

(3) A bölcsődei ellátásban a sajátos nevelési igényű gyermek annak az évnek az augusztus 31. napjáig vehet részt, amelyben a hatodik életévét betölti.

(4) Meg kell szüntetni annak a gyermeknek a bölcsődei ellátását, aki orvosi szakvélemény alapján egészségi állapota miatt bölcsődében nem gondozható.

1. **Az ellátásra jogosult gyermek törvényes képviselője nyilatkozom, hogy a Gyvt. 33.§ meghatározott tájékoztatást megkaptam, azaz tájékoztattak:**
	1. Az ellátás tartamáról, és feltételeiről.
	2. Az intézmény által vezetett reám, és gyermekemre vonatkozó nyilvántartásokról, melyekhez köteles vagyok adatot szolgáltatni.
	3. A jogosultsági feltételekben, valamint a személyazonosító adatokban beálló változásokról, melyekhez köteles vagyok adatokat szolgáltatni.
	4. A bölcsőde feladatairól a gyermekek gondozásáról, neveléséről.
	5. Az intézmény által reám és a gyermekemre vonatkozó nyilvántartásokról.
	6. Az érték és vagyonmegőrzésről.
	7. Az intézmény házirendjéről
	8. Panaszjogom gyakorlásának módjáról.
	9. A fizetendő térítési, illetve gondozási díjról.
	10. A bölcsődében működő érdekképviseleti fórumról.
2. A jelen megállapodásban nem szabályozott kérdésekben a Polgári Törvénykönyv, az ellátásra vonatkozó gyermekvédelmi jogszabályok, valamint az önkormányzati rendeletek rendelkezései az irányadóak.
3. Panasztételi lehetőség:

A szülő a megállapodásban foglalt, az intézmény részéről fennálló kötelezettségének elmulasztása esetén panaszával az intézményvezetőhöz, valamint a fenntartóhoz fordulhat. Az érdekvédelemmel kapcsolatos szabályokról a Gyvt. 35-36 paragrafusa rendelkezik.

A felek a megállapodást közös elolvasást követően, mint akaratukkal megegyezőt írják alá. A törvényes képviselő aláírásával egyidejűleg igazolja, hogy a megállapodás 1 példányát átvette. Az ellátást nyújtó felhívja a törvényes képviselő figyelmét, hogy ha adataiban változás történik 15 napon belül bejelentési kötelezettsége van a szolgáltató felé.

Kelt: Jászfényszaru, 2019. …………………………………

…………………………………………………………… ………………..……………………………..

Ellátást igénybe vevő törvényes képviselője Intézményvezető